b'\n_START_ARTICLE_\nTorgeir Rebolledo Pedersen\n_START_SECTION_\nKarriere\n_START_PARAGRAPH_\nTorgeir Rebolledo Pedersen har siden utgitt en rekke diktsamlinger og b\xc3\xb8ker for barn. For samlingen Bl\xc3\xa5veisfra mottok han Oktoberprisen og Den norske Lyrikklubbens pris. Rebolledo Pedersen har opptr\xc3\xa5dt med Stuntpoetene og jazzgruppen S\xc3\xb8yr, og han har skrevet litter\xc3\xa6re kabareter og korverk og musikkdramatikk for scene, radio og dukketeater. For librettoen radiooperaen Alfa Romeo, med musikk av Tor Halmrast, har han mottatt b\xc3\xa5de Prix Italia og Edvard-prisen. I 2004 utga Oktober hans Samlede dikt. Rebolledo Pedersen ble Norgesmester i slampoesi i 2005. I 2013 ble han tildelt Doblougprisen for hele sitt forfatterskap, og i 2015 ble han nominert til Bj\xc3\xb8rg Vik-prisen for diktsamlingen \xc3\x85stedsblomster. _NEWLINE_Rebolledo Pedersen er ogs\xc3\xa5 en aktiv avisdebattant. Rebolledo Pedersen har deltatt i diverse poesifestivaler i Europa og Latin- Amerika, og hans dikt og tekster er representert i diverse norske diktantologier og skoleb\xc3\xb8ker. Enkeltdikt og utvalg av hans dikt er ellers oversatt til bla. a. engelsk, tysk og spansk, og gjengitt i en rekke utenlandske tidsskrifter og antologier. Barneboka hans Br\xc3\xb8drene Zapata er i 2017 oversatt og utgitt p\xc3\xa5 forlaget Libros para imaginar i Mexico, samt ogs\xc3\xa5 oversatt til dansk og utgitt i Danmark p\xc3\xa5 forlaget Turbine.'